आउटर में कंपकंपी, पारा 10 डिग्री से कम
राजधानी रायपुर में शनिवार को रात का तापमान 10 डिग्री से अधिक रहा, लेकिन तेज ठंडी हवा के कारण शीतलहर जैसे हालात पैदा हो गए हैं। रायपुर और आसपास का इलाका जोरदार ठंड की चपेट में है। शहर के आउटर में महसूस किया जाने वाला तापमान (रीयल फील टेंपरेचर) रिहायशी इलाके के मुकाबले 2 डिग्री और कम है। मौसम विभाग ने अगले दो दिन के भीतर पूरे संभाग में शीतलहर की संभावना जताई है।
राजधानी में शनिवार की तुलना में रविवार को रात का तापमान करीब एक डिग्री तक गिर गया है। इससे ठंड बढ़ी है। सुबह से तेज ठंडी हवा चली। इस वजह से धूप के बावजूद दोपहर का तापमान 28 डिग्री के आसपास दर्ज किया गया। हवा की रफ्तार भी करीब 5 किमी प्रतिघंटे तक रही। थोड़ी तेज हवा के कारण सुबह और दोपहर बाद ठंड महसूस हुई। शाम होते ही कंपकंपी छूटने लगी और रात तक यह कड़ाके की सर्दी में तब्दील हो गई। विशेषज्ञों के मुताबिक आउटर में रीयल फील टेंपचर शहर की अपेक्षा करीब 2 डिग्री तक नीचे रहने के कारण वहां ठंड ज्यादा महसूस की गई।
बड़े हिस्से में शीतलहर
छत्तीसगढ़ में बिलासपुर और सरगुजा से लेकर जगदलपुर और दंतेवाड़ा तक, बड़े हिस्से में शीतलहर चल रही है। रायपुर संभाग के मैदानी इलाके में दुर्ग को छोड़कर सभी जगह सिर्फ ठंड ज्यादा रही। दुर्ग में न्यूनतम तापमान 6.6 डिग्री दर्ज किया गया। यह सामान्य से 7 डिग्री कम है। इस वजह से यहां भी शीतलहर चली। बिलासपुर और सरगुजा संभाग में रात का तापमान काफी नीचे चला गया है। सामरी-मैनपाट और अन्य पहाड़ी इलाके में न्यूनतम तापमान शून्य के करीब पहुंच गया है। अंबिकापुर में यह 3.8 डिग्री तक पहुंच गया। इसी तरह पेंड्रारोड तापमान 6.4 डिग्री है।
यहां न्यूनतम तापमान सामान्य से चार डिग्री तक कम है। जगदलपुर में भी रात के तापमान में काफी गिरावट आई है। रविवार को यह 7.5 डिग्री दर्ज किया गया, जो सामान्य से तीन डिग्री कम है।
खुश्क, सर्द होगा मौसम
लालपुर मौसम केंद्र के सहायक मौसम विज्ञानी एम. गोपाल राव के अनुसार मौसम शुष्क है, इसलिए सर्दी में ज्यादा कमी की संभावना कम है। प्रदेश में अधिकांश जगह अगले कुछ दिन तक कड़ाके की सर्दी पड़ने तथा शीतलहर चलने के आसार हैं। मैदानी इलाकों में नमी बढ़ने की वजह से रात का तापमान थोड़ा बढ़ सकता है, लेकिन यह सामान्य से कम ही रहेगा। अगले 48 घंटे तक प्रदेश के मौसम में विशेष बदलाव की संभावना नहीं है।
तापमान कल और आज
शहर - शनिवार - रविवार
रायपुर - 11.3 - 10.7
बिलासपुर - 7.8 - 8.6
पेंड्रारोड - 4.0 - 6.4
अंबिकापुर - 3.4 - 3.8
जगदलपुर - 8.1 - 7.5
दुर्ग - 6.8 - 6.6
bho_Deva hin_Deva hin_Deva awa_Deva awa_Deva awa_Deva awa_Deva hin_Deva hin_Deva awa_Deva awa_Deva mai_Deva mag_Deva bho_Deva awa_Deva mai_Deva